કઠલાલના રતનપુર ગામે રહેતા મહેન્દ્રભાઇ ડાભીનો 14 વર્ષિય પુત્ર અનિલ ગત તા.11-8-2018 ના રોજ ઘરેથી દુકાને કરિયાણાનો સામાન લેવા ગયા બાદ પરત ન આવતાં આ મામલે કઠલાલ પોલીસે અપહરણનો ગુનો દાખલ કરી તપાસ શરૂ કરી હતી. બાળકની આસપાસના વિસ્તારમાં તપાસ કરવા ઉપરાંત પરિવારજનો દ્વારા પણ તેની શોધખોળ હાથ ધરવામાં આવી હતી. જોકે બાળકનો કોઇ પત્તો લાગ્યો ન હતો. દરમિયાન કઠલાલ પોલીસ મથકના પોલીસ સબ ઇન્સપેક્ટર જી.બી. પરમારને બાતમી મળી હતી કે, સૂરત રેલ્વે સ્ટેશન ઉપર એક બાળક મળી આવ્યો છે, જે 14 વર્ષના આશરાનો જ છે અને તે રતનપુરનો હોવાનું જણાવી રહ્યો છે. બાતમીની તપાસ કરી, તુરંત જ જી.બી.પરમાર ટીમ સાથે સૂરત પહોંચ્યા હતા અને ત્યાંથી બાળકને લઇને કઠલાલ આવી, બાળક પરિવારને સોંપ્યો હતો. આ મામલે જી.બી.પરમારનો સંપર્ક સાધતા તેઓએ જણાવ્યું હતું કે, પરિવારમાં તેને ઠપકો કરતાં મનમાં લાગી આવતાં તે જતો રહ્યો હતો. પુત્ર પરત મળતાં પરિવારજનોએ પણ રાહતનો શ્વાસ લીધો હતો.